- Det kunne lige så godt have været dødeligt, siger vagtchefen hos Nordjyllands Politi om et knivoverfald natten til søndag på en 59-årig mand i Aalborg. Manden vaklede ved 01-tiden ind på Asian Bodega på Kastetvej med et knivstik i brystet. De ansatte på bodegaen ringede efter hjælp, og kort efter blev den 59-årige hasteopereret på Aalborg Sygehus. Her viste det sig, at knivstikket havde ramt blot en millimeter fra hjertet, fortæller vagtchefen. Den sårede mand meldtes søndag morgen uden for livsfare. Omstændighederne omkring knivstikkeriet var tidligt søndag endnu uklare. Manden er antagelig blevet stukket, mens han sad på en bænk i Ryesgade nær bodegaen. Ifølge vagtchefen er forbrydelsen ikke sket i et drukmiljø. /ritzau/

Opsummering:
Kniven ramte kun én millimeter fra hjertet, da en 59-årig mand søndag morgen blev stukket ned i Aalborg.